KIRJALLINEN KYSYMYS E-0181/98 komissiolle esittäjä(t): María Sornosa Martínez (GUE/NGL) (5. helmikuuta 1998)

Aihe: Mahdollinen ympäristörikos Massamagrellin (el Marjal de Massamagrell) kosteikkoalueella

Massamagrellin (el Marjal de Massamagrell) kosteikko on vaarassa tuhoutua kaupungistamis- ja kuivattamistöiden vuoksi, jotka vaikuttavat myös virallisesti suojeltuun Rafael y Vistabellan (el Marjal de Rafael y Vistabella) kosteikkoon.

Massamagrell sisältyy erittäin todennäköisesti Valencian autonomian alueella sijaitsevien kosteikkojen luetteloon, koska se kuuluu samaan ekosysteemiin kuin kaupunkisuunnittelun yleissuunnitelmassa (PGOU) erityissuojelualueeksi luokiteltu Rafael y Vistabella. Kyseisen luettelon julkaiseminen on myöhästynyt selittämättömästä syystä. Kuitenkin useita tässä luettelossa olevia ja siten suojeltavaksi tarkoitettuja kosteikkoja tuhotaan jatkuvasti.

Eräs toinen äskettäin komissiolle esitetty kysymykseni koski epävarmuutta ja ympäristöriskiä, joka aiheutuu kyseisen luettelon julkaisemisen selittämättömästä viivästymisestä. Palaan tähän kysymykseen, koska kyse on ympäristön kannalta kiireellisiä toimenpiteitä vaativasta asiasta, joka on ratkaistava mahdollisimman pian.

Valencian autonomian hallituksen välinpitämättömyys ympäristöä kohtaan vaarantaa yhteisömme arvokkaiden suoalueiden säilymisen ja on luontotyyppien sekä luonnonvaraisten eläimistön ja kasviston suojelua koskevan direktiivin 92/43/ETY ((EYVL L 206, 22.7.1992, s. 7. )) vastainen. Runsassoinen Valencian rannikko on osa laajempaa ekosysteemiä, jonka yhtenäisyyttä ei pitäisi tuhota kaupungistamiseen liittyvien etujen vuoksi.

1. Voiko komissio kääntyä Valencian autonomian hallituksen puoleen ja pyytää sitä viipymättä julkaisemaan mainitun luettelon, ottaen huomioon, että luettelo on jo valmis ja että sen julkaisemisen viivyttäminen aiheuttaa ympäristön kannalta vakavia seurauksia?

2. Mitä toimia komissio voi toteuttaa, jotta autonomioiden, jäsenvaltioiden ja yhteisön asetusten päällekkäisyydet eivät estäisi yhteisön direktiivien asianmukaista täytäntöönpanoa?

3. Voisiko komissio lähettää asiantuntijaryhmän arvioimaan, kuinka tärkeää on Espanjan Välimeren rannikolla sijaitsevien, ekologisesti merkittävän kokonaisuuden muodostavien kosteikkojen säilyttäminen?

Komission jäsenen Ritt Bjerregaardin komission puolesta antama vastaus (12. maaliskuuta 1998)

1. Komissiolla ei ole toimivaltaa pyytää Valencian itsehallintoalueen hallitusta julkaisemaan luetteloa tämän alueen kosteikoista, sillä tällaisen luettelon julkaiseminen kuuluu yksinomaan kyseisen itsehallintoalueen sisäiseen toimivaltaan.

Kysymyksessä mainittua paikkaa ei ole ilmoitettu luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY ((EYVL L 103, 25.4.1979. )) mukaiseksi erityissuojelualueeksi. Sitä ei ole myöskään todettu lintujen suojelun kannalta merkittäväksi alueeksi tieteellisten inventointien perusteella.

Espanjan viranomaiset eivät ole ehdottaneet kyseisen paikan sisällyttämistä Natura 2000 -verkostoon, joka perustuu luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettuun neuvoston direktiiviin 92/43/ETY ((EYVL L 206, 22.7.1992. )). Komissiolla ei myöskään ole tietoa alueeseen sisältyvästä luontotyypistä tai siellä asuvasta suojeltavasta lajista, jotka asian kannalta olennaisten ja luotettavien tietojen perusteella arvioituina ehdottomasti vaatisivat alueen suojelua kyseisen suojellun luontotyypin tai suojeltavan lajin säilyttämiseksi. Tällä paikalla näyttäisi siten olevan merkitystä kansalliselle eikä niinkään yhteisön tasolla toteutettavalle luonnonsuojelulle.

Jos komissio kuitenkin saa tietoja, jotka osoittavat, että paikka on ehdottomasti suojeltava luontotyypin tai lajin säilyttämiseksi, direktiivin 92/43/ETY 5 artiklan mukainen menettely on mahdollinen.

2. Komissio valvoo, että jäsenvaltiot soveltavat Euroopan yhteisön direktiivejä asianmukaisella tavalla. Komissio on käynnistänyt jäsenyysvelvoitteen noudattamatta jättämistä koskevan menettelyn Espanjaa vastaan direktiivin 92/43/ETY osalta, koska Espanja on lähettänyt luettelot liian myöhään. Espanja toimitti alueita koskevan luettelon sen jälkeen, kun komissio oli antanut asiasta perustellun lausunnon vuoden 1997 marraskuussa. Espanjan viranomaisten toimittamia asiakirjoja tutkitaan parhaillaan komissiossa sen vahvistamiseksi, onko menettelyä syytä jatkaa.

3. Komissio arvioi yhdessä jäsenvaltioiden ja riippumattomien asiantuntijoiden kanssa erityisissä luonnonmaantieteellisissä kokouksissa jäsenvaltioiden Natura 2000 -verkostoon ehdottamien alueiden luetteloita. Alueita on ehdotettu niin suuri määrä (useita tuhansia), ettei ole mahdollista todentaa jokaisen alueen arvoa paikalla.